section_heading: New York Rangers
paragraph_text: Za razliku od braće Erica i Jordana, Marc Staal je juniorsku odradio u Ontario Hockey League (OHL) momčadi Sudbury Wolves gdje je proveo sve četiri godine. Ondje je bio kapetan momčadi i vodio klub do finala OHL-a. New York Rangersi birali su ga kao 12. izbor drafta 2005. godine. U svibnju 2007. od krovne organizacije OHL-a dobio je nagradu Max Kaminsky Trophy, za najboljeg obrambenog igrača godine. Prestižnu nagradu prije njega osvajali su buduće NHL zvijezde Chris Pronger, Al MacInnis i Denis Potvin. Iako je Sudbury izgubio u finalu J. Ross Robertson Cupa od Plymouth Whalers, Staal je osvojio nagradu Wayne Gretzky 99 Award za MVP-a play-offa. Staal je za Wolwese odigrao 236 utakmica i osvojio 123 boda (23 gola, 100 asistencija).